[pic] | EUROOPAN YHTEISÖJEN KOMISSIO |

Bryssel 25.10.2005

KOM(2005) 534 lopullinen

KOMISSION TIEDONANTO

kokonaisvaltainen seurantakertomus Bulgarian ja Romanian valmiudesta EU:n jäsenyyteen

{SEK(2005) 1352, SEK(2005) 1353, SEK(2005) 1354}

Johdanto

Liittymisneuvottelut Bulgarian ja Romanian kanssa saatiin päätökseen joulukuussa 2004 ja liittymissopimus allekirjoitettiin huhtikuussa 2005. Molemmista maista on tarkoitus tulla EU:n jäseniä tammikuussa 2007. Sopimus on tällä hetkellä ratifioitavana.

Bulgarian ja Romanian liittyminen päättää EU:n viidennen laajentumiskierroksen, joka käynnistyi toukokuussa 2004, kun unioniin liittyi kymmenen uutta jäsenvaltiota, joista useimmat sijaitsevat Keski-Euroopassa. Näiden lähimenneisyydessä Euroopasta keinotekoisesti eristettyjen maiden liittyminen yhdistää ne uudelleen eurooppalaiseen perheeseen ja edistää rauhaa, demokratiaa ja vaurautta koko Euroopassa, mistä kaikki laajentuneen Euroopan unionin jäsenvaltiot hyötyvät.

Lokakuussa 2004 julkaistuissa strategia-asiakirjassa ja raporteissa komissio pani merkille, että molemmat maat olivat edistyneet liittymisvalmisteluissaan. Komissio myös mainitsi monia aloja, joilla tarvitaan lisäparannuksia, jotta kaikki jäsenyysvaatimukset täyttyvät ja menestyksekäs jäsenyys tulee mahdolliseksi. Komissio päättikin seurata tiiviisti maiden valmisteluja.

Joulukuussa 2004 kokoontunut Eurooppa-neuvosto totesi, että Romania ja Bulgaria pystyvät vastaamaan kaikista jäsenyysvelvoitteistaan liittymiseen mennessä, jos ne jatkavat ponnistelujaan ja toteuttavat tarvittavat uudistukset yhteisön säännöstön kaikilla aloilla. Erityistä huomiota on kiinnitettävä oikeus- ja sisäasioihin ja Romaniassa myös kilpailupolitiikkaan ja ympäristöön. EU seuraa edelleen tiiviisti valmisteluja. Eurooppa-neuvosto muistutti, että suojalausekkeisiin sisältyy erityisesti edellä mainituilla aloilla toimenpiteitä ennen liittymistä ja kolme vuotta sen jälkeen mahdollisesti esille tulevien vakavien ongelmien ratkaisemiseksi.

Esittäessään tämän kertomuksen komissio täyttää vuoden 2004 strategia-asiakirjassa antamansa sitoumuksen ja joulukuussa 2004 kokoontuneen Eurooppa-neuvoston pyynnön esittää edelleen Bulgarian ja Romanian edistymistä liittymisvalmisteluissa koskevia vuosikertomuksia ja antaa tarvittaessa asiaa koskevia suosituksia.

Komissio haluaa myös auttaa Bulgariaa ja Romaniaa niiden myöhemmissä valmisteluissa onnistuneen liittymisen varmistamiseksi. Tässä kertomuksessa arvioidaan maakohtaisten kertomusten, joiden päätelmät ovat liitteessä, perusteella maiden jäsenyysvalmiutta, tunnistetaan jäljellä olevat puutteet ja esitetään vaihtoehtoja näiden puutteiden poistamiseksi. Tämä kertomus kuvastaa tilannetta syyskuun 2005 lopussa.

Kokonaisvaltaiset seurantakertomukset

Menetelmät

Komissio on seurannut tiiviisti Bulgarian ja Romanian edistymistä liittymisvalmisteluissa jo useiden vuosien ajan. Tämänvuotisessa kertomuksessa arvioidaan Bulgarian ja Romanian valmiutta liittyä unioniin vuonna 2007 poliittisten ja taloudellisten jäsenyysvaatimusten perusteella ja ottaen huomioon niiden kyky ottaa käyttöön ja panna täytäntöön yhteisön säännöstönä tunnettu Euroopan unionin lainsäädäntö, kuten vuonna 1993 Kööpenhaminassa kokoontuneessa Eurooppa-neuvostossa sovittiin.

Poliittisten ja taloudellisten jäsenyysvaatimusten osalta kertomuksessa tarkastellaan viime vuoden kertomusten päätelmissä esille tuoduilla aloilla saavutettua edistystä. Kertomuksessa mainitaan kysymykset, joiden ratkaisemiseksi tarvitaan lisätoimia, ja arvioidaan yleisesti, täyttävätkö maat edellä mainitut vaatimukset.

Yhteisön säännöstön käyttöönotossa ja täytäntöönpanossa seurannan viitekehyksen muodostaa liittymissopimus, jossa on määritelty tulevien jäsenvaltioiden oikeudet ja velvollisuudet sekä niiden yhteisön säännöstön käyttöönottoa ja täytäntöönpanoa koskevat konkreettiset sitoumukset. Tärkein sitoumus ja liittymissopimuksen keskeisin velvollisuus on soveltaa Euroopan unionin sääntöjä ja lainsäädäntöä kokonaisuudessaan jäsenyyden ensimmäisestä päivästä alkaen, lukuun ottamatta aloja, joiden osalta on neuvotteluissa sovittu siirtymäkauden järjestelyistä. Kuten edellisissäkin kertomuksissa yhteisön säännöstö on jaettu 29 neuvottelulukuun. Lisäksi analysoidaan tarkemmin yhteisön säännöstön tiettyjä aloja (yhteensä noin 140), joilla on todettu ongelmia.

Pääsääntöisesti arvioinnissa otetaan huomioon ainoastaan tosiasiassa käyttöön otettu lainsäädäntö ja tosiasiassa toteutetut toimenpiteet. Huomiota kiinnitetään ongelmiin, joiden ratkaisemiseksi tarvitaan lisätoimia, ja valmisteluissa ilmenneisiin viiveisiin. Kunkin luvun lopussa kysymykset luokitellaan kolmeen eri luokkaan.

Ensimmäiseen luokkaan kuuluvat kysymykset, joiden osalta maa on valmis tai joiden osalta valmistelut ovat jo käynnissä ja jotka saadaan ratkaistua liittymiseen mennessä, jos valmistelut jatkuvat nykyiseen tahtiin. Toiseen luokkaan kuuluvat avoimet kysymykset, joiden ratkaisemiseksi tarvitaan lisätoimia ja joiden osalta on edistyttävä nopeammin, jotta ne voidaan ratkaista liittymiseen mennessä. Kolmanteen luokkaan kuuluu erityistä huomiota vaativia kysymyksiä, jotka on ratkaistava viipymättä päättäväisin toimin, jotta maa olisi valmis liittymispäivään mennessä.

Kertomukset perustuvat Bulgarian ja Romanian hallitusten, kansainvälisten (rahoitus)laitosten sekä monien kansallisten ja kansainvälisten valtioista riippumattomien järjestöjen toimittamiin tietoihin. Komissio on verrannut näitä tietoja omiin havaintoihinsa, komission lähetystöjen toimittamiin tietoihin sekä tarkastuskäyntien, vertaisarviointien ja Bulgarian ja Romanian viranomaisten kanssa käytyjen keskustelujen aikana tehtyihin huomioihin.

Yhteenveto havainnoista

Poliittiset arviointiperusteet

Komissio totesi viime vuonna, että molemmat maat täyttivät poliittiset arviointiperusteet. Tämä arvio pitää edelleen paikkansa.

Vuonna 2004 komissio ehdotti molemmille maille useita aloja, joilla voitaisiin tehdä vielä parannuksia. Vuoden 2005 kertomus osoittaa, että edistystä on saavutettu joillakin näistä aloista, kuten sananvapaus molemmissa maissa, Bulgariassa vähäisen korruption ( petty corruption ) torjunta sekä Romaniassa oikeusjärjestelmän uudistus, vähemmistöjen sopeuttaminen, lastensuojelu ja omaisuuden palauttaminen.

Useilla aloilla tarvitaan kuitenkin vielä lisää parannuksia. Tällaisia aloja ovat molemmissa maissa julkishallinnon uudistus, oikeusjärjestelmän toiminta, syytteiden nostaminen korkean tason korruptiota koskevissa tapauksissa, ihmiskaupan torjunta, vankien epäasiallinen kohtelu, mielenterveyshuoltojärjestelmä ja romanivähemmistön sopeuttaminen.

Yhteisön säännöstön tehokas täytäntöönpano edellyttää tehokkaiden julkishallinnon- ja oikeusjärjestelmien olemassaoloa. Molempien maiden on jatkettava määrätietoisesti ponnistelujaan näillä aloilla. Niiden on lujitettava julkishallintoaan kaikilla tasoilla, myös alue- ja paikallistasolla, voidakseen parantaa julkishallinnon vastuuvelvollisuutta, luotettavuutta, sisäistä ja ulkoista koordinointia, henkilöstötilannetta ja rahoitusta. Molempien maiden oikeusjärjestelmien uudenaikaistamiseen tähtääviä uudistuksia on jatkettava, jotta voidaan varmistaa yhteisön säännöstön noudattamisen tehokas valvonta. Uudistuksia on toteutettava erityisesti oikeudenkäyntejä edeltävässä vaiheessa, ja Bulgarian oikeusjärjestelmän vastuuvelvollisuutta on parannettava. Romanian oikeusjärjestelmän uudistus on edistynyt melko hyvin, mutta sitä on jatkettava edelleen noudattaen toimintasuunnitelmassa vahvistettuja määräaikoja.

Korruptio on edelleen molempien maiden ongelma ja nakertaa luottamusta julkishallintoon ja oikeuslaitokseen, mikä vaikuttaa myös yhteisön säännöstön moitteettomaan täytäntöönpanoon. Korruption torjuntaa tulisi jatkossakin pitää ensisijaisen tärkeänä. Maiden viranomaisten olisi pyrittävä päättäväisesti valvomaan korruption vastaisen lainsäädännön soveltamista, tutkimaan korkean tason korruptiota koskevat tapaukset ja nostamaan niissä syytteet sekä toteuttamaan ennalta ehkäiseviä toimenpiteitä. Komissio aikoo kiinnittää tulevina vuosina erityistä huomiota myös EU:n varojen suojelemiseen, jotta ne eivät joudu petosten ja korruption seurauksena vääriin käsiin.

Taloudelliset arviointiperusteet

Komissio totesi viime vuonna, että molemmat maat täyttivät toimivaa markkinatalousmaata koskevan vaatimuksen. Unionin kilpailun ja markkinavoimien paineista selviytymistä koskevan vaatimuksen osalta komissio totesi, että Bulgarian tulee jatkaa uudistuksia nykyistä vauhtia ja että Romanian on pantava määrätietoisesti toimeen rakenneuudistusohjelmansa. Tämä arvio pitää edelleen paikkansa.

Molempien maiden talouskehitys oli edelleen melko suotuisa. BKT:n reaalikasvu oli vuonna 2004 voimakas (Bulgaria 5,6 % ja Romania 8,3 %), ja suuntaus jatkui samana vuoden 2005 ensimmäisellä puoliskolla. Inflaatio oli melko alhainen Bulgariassa ja laski edelleen Romaniassa. Myös työllisyys on alkanut elpyä, minkä ansiosta molempien maiden työttömyysluvut ovat laskeneet hieman. Rahoituksenvälitys voimistui edelleen kotimaan luottojen voimakkaan kasvun vuoksi molemmissa maissa. Huolimatta epätasaisesta edistymisestä eri aloilla, rakennepoliittiset uudistukset jatkuivat molemmissa maissa ja lujittavat niiden kansantalouksien kilpailukykyä keskipitkällä aikavälillä.

Vuonna 2004 komissio ehdotti useita erityisiä aloja, joilla voitaisiin tehdä vielä parannuksia. Vuoden 2005 kertomuksista käy ilmi, että useilla näistä aloista on edistytty merkittävästi. Esimerkkeinä mainittakoon Bulgariassa valtion omistamien yritysten yksityistäminen ja televiestinnän vapauttaminen ja Romaniassa tärkeimpien alojen rakenneuudistus ja julkisen talouden kurinalaisuuden paraneminen.

Useilla aloilla edistys on kuitenkin ollut vähäisempää. Bulgariassa varsinkin vaihtotaseen alijäämä on kasvanut entisestään ja työmarkkinauudistukset ovat olleet varsin rajallisia. Romaniassa elvyttävä politiikka on lisännyt makrotaloudellista epätasapainoa. Yksityistämistä on jatkettu, mutta se edistyy hitaammin kuin hallituksen ohjelmassa kaavailtiin. Näihin kysymyksiin on kiinnitettävä edelleen huomiota.

Lainsäädännölliset ja hallinnolliset valmistelut

Komission odotusten mukaan molempien maiden olisi pitänyt täyttää viime vuonna yhteisön säännöstöä koskevat arviointiperusteet ja olla valmiita jäsenyyteen tammikuuhun 2007 mennessä ottaen huomioon saavutetun edistyksen, niiden saavutukset sitoumusten täyttämisessä ja maissa parhaillaan käynnissä olevat valmistelut. Tämä kertomus osoittaa, että molemmat maat ovat sittemmin jatkaneet menestyksekkäästi yhteisön säännöstön käyttöönottoa ja täytäntöönpanoa.

Monilla aloilla ei ole kuitenkaan kehitytty riittävästi. Yleisesti ottaen on tärkeää, että yhteisön säännöstön käyttöönottamisen jälkeen se pannaan myös käytännössä täytäntöön. Molempien maiden on lisättävä ponnistelujaan valmistelujen saamiseksi päätökseen ja erityisesti riittävien hallinnollisten ja oikeudellisten valmiuksien kehittämiseksi yhteisön säännöstön täytäntöönpanoa ja sen noudattamisen valvontaa varten.

Edistyminen yhteisön säännöstön käyttöönottamisessa ja täytäntöönpanossa

Molempien maiden jäsenyysvalmistelut ovat edistyneet melko hyvin useimmilla yhteisön säännöstön aloilla. Pääomien liikkuvuuteen, yrityslainsäädäntöön, liikenteeseen, energiaan, tilastoihin, talous- ja rahaliittoon, teollisuuspolitiikkaan, pieniin ja keskisuuriin yrityksiin, tieteeseen ja tutkimukseen, koulutukseen, ulkosuhteisiin, yhteiseen ulko- ja turvallisuuspolitiikkaan sekä EU:n talousarviosäännöksiin liittyvissä yhteisön säännöstön luvuissa on edelleen joitakin ongelmia. Bulgariassa noudatetaan kilpailusääntöjä sekä kulttuuri- ja audiovisuaalipolitiikkaa koskevaa yhteisön säännöstöä. Romaniassa henkilöiden vapaata liikkuvuutta, televiestintää ja kuluttajansuojelua koskeva tilanne on useimmilla aloilla rohkaiseva. Jos edistyminen jatkuu kaikissa luvuissa nykyiseen tahtiin, Bulgaria ja Romania pystyvät yhdentymään Euroopan unioniin juohevasti.

Lisätoimia edellyttävät kysymykset

Bulgaria ja Romania olivat edistyneet erittäin hyvin lainsäädäntönsä yhdenmukaistamisessa yhteisön säännöstön kanssa seurantajakson päättyessä 30. syyskuuta 2005 eli 15 kuukautta ennen liittymispäivää. Tästä huolimatta komissio on tunnistanut jo tässä vaiheessa useita aloja, joilla tarvitaan lisätoimia.

Molemmissa maissa on kiinnitettävä enemmän huomiota rahanpesun torjuntaan. Maatalouden alalla Bulgarian ja Romanian on vauhditettava yhteisiin markkinajärjestelyihin liittymistä ja ulkomaankaupan mekanismien luomista koskevia valmisteluja. Molempien maiden on asetettava etusijalle kalatalousalan valmistelujen saaminen päätökseen. Horisontaalinen ympäristölainsäädäntö on vielä keskeneräinen molemmissa maissa ja vaatii lisätoimia. Sosiaalipolitiikan alalla molempien liittyvien maiden on lisättävä ponnistelujaan työmarkkinalainsäädännön ja sosiaalisen vuoropuhelun osalta, parannettava kansanterveyttä, sosiaalista osallisuutta ja hoitolaitoksia koskevia edellytyksiä sekä pyrittävä torjumaan syrjintää. Niin Bulgarian kuin Romanian on toteutettava lisätoimia rakennerahastojen ja koheesiorahaston täytäntöönpanoa valmisteltaessa, mukaan luettuna oikea-aikainen akkreditointi hajautetun täytäntöönpanojärjestelmän (EDIS) toiminnan varmistamiseksi liittymistä valmistelevan rahoituksen yhteydessä. Lainsäädäntökehys on vielä keskeneräinen ja niin hankkeiden kuin asianmukaisten yhteisrahoitusmekanismien valmistelua on jatkettava. Oikeus- ja sisäasioiden alalla Bulgarian ja Romanian on vauhditettava EU:n viisumi- ja huumepolitiikan soveltamista sekä oikeudellisen yhteistyön mekanismeja koskevia valmisteluja. Varainhoidon valvonnan alalla on edelleen huomattavia puutteita, jotka voivat vaikuttaa maiden valmiuksiin toteuttaa EU-rahoitusta saavia ohjelmia moitteettomalla ja tehokkaalla tavalla.

Lisäksi Bulgarian on kiinnitettävä edelleen erityistä huomiota julkisiin hankintoihin, rahoituspalveluihin, koulutusta koskeviin vähimmäisvaatimuksiin, ammattitutkintojen vastavuoroista tunnustamista koskeviin sääntöihin useilla aloilla, vapauteen tarjota muita kuin rahoituspalveluja ja tuote-eritelmien vastavuoroisen tunnustamisen periaatteeseen, vaikka sisämarkkinasäännöstön alalla on yleisesti ottaen saatu jo paljon aikaan. Lisätoimia tarvitaan sen varmistamiseksi, että terästeollisuutta koskeva kansallinen rakenneuudistusohjelma toteutetaan ja erityisesti että noudatetaan sitoumusta olla myöntämättä rakenneuudistustukea teräsalalle vuoden 2005 jälkeen. Muiden alakohtaisten politiikkojen ohella Bulgarian on tehostettava toimia ilma- ja meriliikenteen alalla samoin kuin energia- ja televiestintämarkkinoiden vapauttamisen alalla. Sosiaalipolitiikan alalla syrjinnän torjunta edellyttää lisätoimia. Verotuksen alalla Bulgarian on nopeutettava lainsäädäntönsä yhdenmukaistamista niin välillistä kuin välitöntä verotusta koskevien sääntöjen kanssa ja luotava pikaisesti täytäntöönpanorakenteet. Bulgariassa on vieläkin puutteita joillakin ympäristöpolitiikan aloilla (ympäristön pilaantumisen ehkäisemisen ja vähentämisen yhtenäistäminen, jätehuoltolainsäädännön täytäntöönpano ja ydinturvallisuus) ja kuluttajansuojaa koskevan säännöstön kaikilla osa-alueilla. Turvapaikkasäännöstön täytäntöönpanoa on nopeutettava Bulgariassa. Tullialalla tarvitaan toimia, joilla varmistetaan atk-järjestelmien olemassaolo ja niiden liitettävyys EU:n tullitietojärjestelmiin.

Myös Romania on edistynyt hyvin lainsäädäntönsä yhdenmukaistamisessa yhteisön säännöstön kanssa monilla sisämarkkinoihin liittyvillä aloilla, mutta lisätoimia tarvitaan teollisuustuotteita koskevien vaatimusten, yritysten sijoittautumisvapauden ja henkilötietojen suojelun aloilla. Vaikka valtiontukien valvonnassa on edistytty hyvin, sitä koskevan säännöstön noudattamisen valvonnassa on vielä parantamisen varaa. Romanian on lisättävä toimia audiovisuaalialalla ja tehostettava tulliliittosäännöstön täytäntöönpanoa. Järjestäytyneen rikollisuuden torjuntaa on tehostettava Romaniassa.

Kaikilla näillä aloilla voidaan ja on tarkoitus toteuttaa korjaavia toimia, mutta molempia maita varoitetaan siitä, että ongelmien ratkaiseminen liittymiseen mennessä edellyttää toimien tehostamista. Jos toimia ei toteuteta odotetusti, on olemassa todellinen vaara, että yhteisön säännöstön saattaminen osaksi kansallista lainsäädäntöä ja sen soveltaminen liittymiseen mennessä viivästyy. Bulgaria ja Romania eivät esimerkiksi pysty panemaan täytäntöön henkilötietojen suojelua koskevia sääntöjä, jollei toimia tehosteta. Romanian on niin ikään vähennettävä sellaisten moottoriajoneuvojen osuutta, joilla ei ole vastuuvakuutusta pystyäkseen liittymään monenväliseen vakuussopimukseen (vihreä kortti) ja panemaan sopimuksen täytäntöön ennen liittymistä. Jos näitä ongelmia ei saada ratkaistua ajoissa, unionin on sovellettava korjaavia toimenpiteitä kuten jäljempänä 3.2 kohdassa todetaan.

Vakavat huolenaiheet

Komissio on tunnistanut useita jäsenyysvalmisteluja koskevia puutteita, jotka vaativat erityistä huomiota ja joiden osalta kyseinen maa ei kykene panemaan täytäntöön yhteisön säännöstöä tai hyötymään EU:n varoista liittymiseen mennessä vuonna 2007, jos päättäväisiä toimia ei toteuteta viipymättä.

Molemmissa maissa esiintyy paljon laitonta kopiointia ja väärennöksiä. Säännöstön soveltamisen valvontaa on tehostettava varsinkin rajavalvonnan alalla ja tekijänoikeusrikkomuksista on nostettava asianmukaiset syytteet.

Bulgarian ja Romanian on tehostettava toimia perustaakseen tarvittavat elimet ja parantaakseen hallinnollisia valmiuksia yhteisen maatalouspolitiikan mukaisten viljelijöille maksettavien suorien tukien, markkinoihin liittyvien menojen ja maaseudun kehittämisvarojen jakamisen aloilla. Erityinen huolenaihe on, ovatko maksajavirastot tai yhdennetyt hallinto- ja valvontajärjestelmät ole täysin toimintakykyisiä liittymiseen mennessä. Jollei tähän tilanteeseen puututa, uusien jäsenvaltioiden viljelijät eivät saa yhteisen maatalouspolitiikan mukaisia maksuja.

Molemmissa maissa on otettava pikaisesti käyttöön tarvittava eläinlääkintälainsäädäntö ja pantava se täytäntöön. Tämän alan ongelmana on molempien maiden kotieläintuotannon yhdentäminen sisämarkkinoihin, sillä jos tätä ongelmaa ei ratkaista, se vaarantaa koko EU:n eläinlääkinnällisen järjestelmän ja elintarvikeketjun turvallisuuden. Tähän mennessä on edistytty riittämättömästi varsinkin yleiseen eläinlääkinnälliseen valvontajärjestelmään kuuluvien eläinten tunnistus- ja rekisteröintijärjestelmän samoin kuin kolmansien maiden tuonnin valvontajärjestelmän käyttöönotossa. Tarttuvia spongiformisia enkefalopatioita (TSE:t) , kuten BSE, koskevan säännöstön täytäntöönpano aiheuttaa huolta molemmissa maissa. Eläintautien valvonta on puutteellista niin Bulgariassa kuin Romanissa, sillä vakavat taudit näyttävät esiintyvän endeemisinä. Muun EU:n suojaaminen taudeilta saattaa edellyttää toimenpiteiden toteuttamista. Maatalouselintarvikealan laitosten uudenaikaistaminen nykyiseen tahtiin ei riitä kummassakaan maassa siihen, että kaikki laitokset pystyisivät täyttämään liittymisneuvotteluissa sovitut velvoitteet. Kansanterveyden suojelemiseksi on toteutettava erityisiä toimenpiteitä sääntöjä rikkovien tuottajien rankaisemiseksi esimerkiksi asettamalla tuotteiden tuotantoa ja markkinoille saattamista koskevia rajoitteita.

Bulgarian ja Romanian rajavalvonnaninfrastruktuurit ovat riittämättömät eikä saatavissa ole tarpeeksi koulutettua henkilökuntaa, joka voisi varmistaa, että EU:n ulkorajoihin liittyviä vaatimuksia ja menettelyjä noudatetaan. Rajoittavia erityistoimenpiteitä voidaan tarvita, jottei EU:n sisäinen turvallisuus vaarantuisi.

Korruptio on edelleen vakava ongelma niin Bulgariassa kuin Romaniassa. Nykyisellä tasollaan korruptio on uhka sisämarkkinoille, EU:n politiikkojen moitteettomalle toiminnalle ja EU-rahoitteisille ohjelmille. Jotta Bulgaria ja Romania osoittavat pystyvänsä torjumaan korruptiota tehokkaasti ja vähentämään sen tasoa pysyvästi, tarvitaan kiireisiä ja määrätietoisia toimia. Minkä tahansa maan EU-jäsenyys edellyttää oikeusvaltioperiaatteen kiistatonta noudattamista.

Niin Bulgarialla kuin Romanialla on huomattavia vaikeuksia toimielinjärjestelmän mukaisten hallinnollisten valmiuksien luomisessa ja EU-rahoitteisten rakennerahasto-ohjelmien ja koheesiorahastotoimenpiteiden täytäntöönpanon edellyttämän varainhoidon hallinto- ja valvontajärjestelmän varmistamisessa. Jos vaadittuja elimiä ei ole perustettu tai jos niiden hallinnolliset valmiudet ovat edelleen heikot, Bulgaria ja Romania eivät pysty hyödyntämään kaikkea niille varattua rahoitusta.

Lisäksi erityisen huolestuttavaa on edelleen moottoriajoneuvovakuutukseen liittyvien sääntöjen noudattamisen valvonta Bulgariassa , sillä monet ajoneuvot ovat vieläkin ilman vastuuvakuutusta. Jos Bulgaria ei liity monenväliseen vakuussopimukseen (vihreä kortti) ja pane sitä täytäntöön, pakollista vastuuvakuutusta koskevat rajatarkastukset on ehkä säilytettävä liittymisen jälkeen. Maatalouden alalla Bulgaria on edennyt riittämättömästi maitoalan yhteisen markkinajärjestelyn käyttöönotossa, mikä aiheuttaa häiriöitä EU:n markkinatoimenpiteille tällä alalla, jos ongelmia ei ratkaista ajoissa. Eläinlääkinnän valvonnan alalla Bulgarian valmiudet käsitellä eläinjätettä ovat riittämättömät. Bulgaria ei ole myöskään saattanut osaksi kansallista lainsäädäntöä elävien eläinten ja eläintuotteiden kauppaa koskevaa yhteisön säännöstöä ja eläinten hyvinvointia koskevien sääntöjen noudattamisen valvonta maatiloilla, kuljetuksen aikana ja teurastushetkellä on vajavaista. Oikeus- ja sisäasioiden alalla Bulgaria ei ole onnistunut edellä mainittujen ongelmien lisäksi torjumaan järjestäytynyttä rikollisuutta . Tässäkin yhteydessä erityistä huomiota on kiinnitettävä oikeusvaltioperiaatteen noudattamiseen.

Romania ei ole myöskään onnistunut yhdenmukaistamaan lainsäädäntöään EU:n julkisia hankintoja koskeviin sääntöihin, minkä vuoksi näiden sääntöjen täytäntöönpano ja niiden noudattamisen valvonta on varsin puutteellista. Jollei korjaavia toimia toteuteta, muiden jäsenvaltioiden toimijat joutuvat kärsimään eriarvoisista edellytyksistä ja Romanian valmius panna EU-rahoitteiset ohjelmat täytäntöön moitteettomalla tavalla vaarantuu. Jos tilanne säilyy tällaisena, EU:n varojen maksaminen (varsinkin rakennerahastoista ja koheesiorahastosta) ei ehkä ole mahdollista. Romania on pahasti myöhässä atk- järjestelmien käyttöönotossa ja niiden liitettävyydessä EU:n verotietojärjestelmiin. Jollei lisätoimia toteuteta viipymättä, EU:n verotusjärjestelmien häiriöttömän toiminnan varmistaminen edellyttää asianmukaisten korjaavien toimenpiteiden käyttöönottoa. Ympäristöalalla Romanialla ei ole riittäviä hallinnollisia valmiuksia lupien myöntämiseksi teollisille toimijoille ympäristön yhtenäistettyä pilaantumisen ehkäisemistä ja vähentämistä koskevien EU:n sääntöjen mukaisesti ja näiden sääntöjen noudattamisen valvonnan varmistamiseksi. Tämä saattaa johtaa haitallisiin rajat ylittäviin ympäristövaikutuksiin ja luoda teollisuudelle eriarvoiset toimintaedellytykset. Jos tilanne säilyy tällaisena, voi olla tarpeen toteuttaa korjaavia toimenpiteitä.

Yhteisön säännöstön kääntäminen

Molempien maiden on varmistettava myös, että yhteisön säännöstö käännetään bulgarian ja romanian kielille. Bulgaria on tällä hetkellä kääntänyt noin 90 000 sivusta yli 95 prosenttia. Kansallisten viranomaisten on kuitenkin tarkastettava näistä käännöksistä vielä noin 60 prosenttia ennen kuin ne voidaan toimittaa EU:n toimielimille. Romania on kääntänyt lähestulkoon 60 prosenttia säännöstöstä, mutta käännöksistä on vielä tarkastettava yli 50 prosenttia.

Kummankaan maan käännös- ja tarkastustyössä ei ole vielä päästy sovittuihin tuotantolukuihin (noin 6 000 sivua kuukaudessa) pääasiassa henkilöstön palvelukseen saantia ja palveluksessa pitämistä koskevien vaikeuksien vuoksi. Bulgarian ja Romanian hallituksia on kehotettu kiinnittämään tähän asiaan asianmukaista huomiota.

Jatkotoimet

Bulgarian ja Romanian tulevat toimet

Molempien maiden viranomaisten on toteutettava kaikki tarvittavat korjaavat toimenpiteet korjatakseen tässä kertomuksessa todetut puutteet, jotta ne voivat varmistaa olevansa täysin valmiita jäsenyyteen vuonna 2007. Kaikki energia ja ponnistelut on nyt kohdistettava tämän tavoitteen saavuttamiseen.

Tämä tarkoittaa kaikilla hallinnon tasoilla toiminnan tarkkaa suunnittelua, ensisijaisten tavoitteiden asettamista, toimenpiteiden toteuttamista sekä tarvittavan rahoituksen ja henkilöresurssien asianmukaista jakoa. Molempien maiden on kiinnitettävä huomiota hallinnollisten ja oikeudellisten valmiuksiensa parantamiseen pystyäkseen panemaan tarvittavan lainsäädännön täytäntöön ja valvomaan sen noudattamista. Korruption torjunnan samoin kuin oikeusjärjestelmän ja julkishallinnon uudistusten aloilla on toteutettava määrätietoisia toimia, jotta voidaan varmistaa oikeusvaltioperiaatteen moitteeton soveltaminen.

Seuranta ja suojalausekkeet

Koska tiettyjä puutteita on vielä korjattava, komissio seuraa edelleen tiiviisti kyseisten maiden valmisteluja erityisesti tämän kertomuksen päätelmien perusteella. Seurannan tavoitteena on ohjata Bulgariaa ja Romaniaa jäsenyysvalmistelujen loppuun saattamisessa sekä pitää neuvosto ja parlamentti ajan tasalla molempien maiden edistymisestä. Seurannan perusteella tehdään myös päätös toimenpiteistä, joita voidaan tarvita EU:n toimintaan mahdollisesti vaikuttavien ongelmien ehkäisemiseksi tai ratkaisemiseksi, mikäli maat eivät ole valmistautuneet liittymiseen riittävästi.

Komissio jatkaa seurantaa liittymiseen asti. Komissio aikoo käyttää tässä tarkoituksessa kaikkia saatavilla olevia välineitä kuten varoituskirjeitä, vertaisarviointeja, komission yksiköiden tarkastuskäyntejä ja assosiaatiosopimusten rakenteita.

Komissio lähettää heti tämän kertomuksen antamisen jälkeen poliittisella tasolla Bulgarian ja Romanian viranomaisille perustellut varoituskirjeet , joissa mainitaan suurimmat tunnistetut puutteet ja pyydetään viranomaisia toteuttamaan tarvittavat korjaavat toimet.

Tämän jälkeen komissio käynnistää useita vertaisarviointeja , joissa käsitellään tässä kertomuksessa todettuja ongelmallisimpia kysymyksiä. Jäsenvaltioiden ja komission asiantuntijoiden toteuttamien arviointien tavoitteena on auttaa molempia maita ja arvioida eri aloilla käytännössä saavutettua edistymistä. Komission tarkoituksena on saada arvioinnit päätökseen kevääseen 2006 mennessä. Maalis-/huhtikuussa 2006 komissio järjestää avoimien kysymysten ratkaisemiseksi korkean tason tapaamisia molempien maiden kanssa

Tämän jälkeen seurantakokousten tuloksista ja kaikista siihen mennessä kerätyistä tiedoista laaditaan seurantakertomus , jonka komissio aikoo esittää neuvostolle ja parlamentille huhti-/toukokuussa 2006. Komissio voi kertomuksen perusteella suositella, että neuvosto lykkää toisen tai molempien maiden liittymistä 1. päivään tammikuuta 2008 asti, jos liittymissopimuksessa määrätyt lykkäämistä koskevat edellytykset täyttyvät. Liittymissopimuksen mukaisesti neuvosto voi päättää lykätä toisen tai molempien maiden liittymistä, jos on olemassa ilmeinen vaara, että jompikumpi maa ei ole valmis täyttämään jäsenyydestä johtuvia velvoitteitaan useilla keskeisillä aloilla tammikuuhun 2007 mennessä tai jos Romania ei täytä kilpailupolitiikan sekä oikeus- ja sisäasioiden alojen erityisvaatimuksia[1]. Komissio toivoo, että Bulgaria ja Romania toteuttavat siihen mennessä kaikki tarvittavat korjaavat toimet, jottei tällainen suositus olisi tarpeen.

Jos komissio suosittaa liittymisen lykkäämistä, neuvoston on tehtävä päätös jommankumman maan liittymisen lykkäämisestä 1. päivään tammikuuta 2008 mennessä. Heti sen jälkeen komissio ehdottaa neuvostolle tarvittavia mukautuksia liittymissopimukseen erityisesti institutionaalisten ja talousarviota koskevien määräysten osalta. Talousarviota koskevissa mukautuksissa on noudatettava EU:n vuoden 2007 talousarviota koskevia päätöksiä.

Riippumatta siitä, tehdäänkö lykkäämistä koskeva päätös, komissio esittää neuvostolle ja parlamentille syksyllä 2006 Bulgarian ja Romanian jäsenyysvalmiuksista uudet kokonaisvaltaiset seurantakertomukset . Jos liittyminen toteutuu vuonna 2007, komissio tekee perustamissopimusten valvojana näiden kertomusten perusteella päätöksen tarvittavista korjaavista toimenpiteistä. Toimenpiteisiin voivat sisältyä suojalausekkeet, rikkomusmenettelyt tai varainhoidon valvontaan liittyvät toimenpiteet. Komissio ei epäröi toteuttaa tarvittavia toimenpiteitä.

Yhteisön säännöstön puutteellinen täytäntöönpano liittymisen jälkeen vaikuttaa niin kyseisen maan kansalaisiin ja yrityksiin kuin muihin jäsenvaltioihin. Tästä syystä komissio voi tietyissä tapauksissa toteuttaa toimenpiteitä tällaisten kielteisten rajat ylittävien vaikutusten ehkäisemiseksi tai korjaamiseksi. Nämä toimet perustuvat liittymissopimuksen useisiin erityismääräyksiin. Määräyksiin sisältyy seuraavat kolme suojalauseketta , joiden perusteella komissio voi toteuttaa toimenpiteitä kolmen vuoden ajan liittymisen jälkeen:

- yleinen taloudellinen suojalauseke yhtä tai useampaa talouden alaa koskevien vakavien ja jatkuvien vaikeuksien korjaamiseksi nykyisissä tai uusissa jäsenvaltioissa;

- sisämarkkinoita koskeva suojalauseke sisämarkkinoiden toimintaa haittaavien Bulgarian tai Romanian vakavien rikkomusten ehkäisemiseksi tai korjaamiseksi. Tällaiset rikkomukset liittyvät sekä neljään vapauteen että kilpailuun, energiaan, liikenteeseen, ympäristöön, televiestintään, maatalouteen sekä kuluttajansuojaan ja terveyden suojeluun (esim. elintarvikkeiden turvallisuus), jos niillä on rajat ylittävä vaikutus. Suojatoimenpiteiden perusteella uusilta jäsenvaltiolta tai niiden kansalaisilta ja yrityksiltä voidaan evätä tilapäisesti jäsenyyden hyödyt tietyillä aloilla sisämarkkinoiden koskemattomuuden suojelemiseksi ja muihin kohdistuvien vahinkojen ehkäisemiseksi;

- oikeus- ja sisäasioita koskeva suojalauseke vakavien puutteiden ratkaisemiseksi siviili- ja rikosasioihin liittyvän yhteistyön alalla. Kyseeseen voi erityisesti tulla yhteisön säännösten mukaisten oikeuksien ja velvoitteiden soveltamisen tilapäinen keskeyttäminen.

Näiden kolmen suojalausekkeen lisäksi liittymisestä alkaen sovelletaan yhteisön säännöstöön sisältyviä erityisiä suojalausekkeita (esim. vaarallisten elintarvikkeiden myynnin estäminen) ja muita menettelyjä (erityisesti rikkomismenettelyt ja kilpailua koskevat päätökset ), jotta Bulgariassa ja Romaniassa esiintyvät puutteet saadaan ratkaistua.

Puutteiden vuoksi voidaan myös määrätä sanktioita ilman eri toimenpiteitä (esim. kun komissio ei pysty maksamaan EU:n varoja ). Talousarvion toteuttajana komissio ei vapauta varoja EU:n talousarviosta, jos se esimerkiksi toteaa, ettei uusi jäsenvaltio ole antanut EU:n varojen asianmukaista käyttöä koskevia tarvittavia takeita yhteisen maatalouspolitiikan ja rakennerahastoja koskevan sääntelyn mukaisesti.

Vaikka toteutettavien suojatoimenpiteiden tai hallinnollisten toimien on oltava suhteessa ongelman vakavuuteen ja vaikka ne on suunniteltava sellaisiksi, että ne aiheuttavat mahdollisimman vähän häiriötä, useimmissa tapauksissa ne johtavat väistämättä siihen, että uusilta jäsenvaltioilta tai niiden kansalaisilta evätään tilapäisesti täydet jäsenyysedut. Tästä syystä on kaikkien osapuolten etujen mukaista, että ne pyrkivät kaikin tavoin estämään tällaisen tilanteen syntymisen korjaamalla jäljellä olevat puutteet nopeasti ja tehokkaasti.

EU:n tukitoimenpiteet

EU antaa huomattavaa taloudellista tukea molemmille maille auttaakseen niitä jäsenyysvalmisteluissa. Vuonna 2006 Romanialle varataan noin 1 155 miljoonaa euroa ja Bulgarialle noin 545 miljoonaa euroa.

Komissio aikoo tukea molempia maita niiden pyrkimyksissä kohdentamalla tuen jäljellä olevien puutteiden poistamiseen tähtääviin toimenpiteisiin. Ongelman perusteella EU:n tuki voi olla vertaistukea, seminaareja, neuvontaoperaatioita, kumppanuushankkeita (”twinning (light)”) tai vastaavia välineitä, jotka saadaan käynnistettyä nopeasti ja joissa voidaan keskittyä tarkkoihin kysymyksiin. Niin ikään monia olemassa olevia EU-ohjelmia (kuten Tulli 2007, Fiscalis ja muut ohjelmat) voidaan käyttää puutteiden korjaamiseen molemmissa maissa.

Tällaisella erityistuella voidaan auttaa parantamaan tai nopeuttamaan yhteisön säännöstön saattamista osaksi kansallista lainsäädäntöä tai sen täytäntöönpanoa. Komissio pyrkii tähän aktiivisesti. Ratkaisevaa on kuitenkin molempien maiden valmius hyödyntää ja käyttää moitteettomasti EU:n varoja. Lisätoimia tarvitaan hallinto- ja valvontavalmiuksien parantamiseksi ja erityisesti hajautettuun täytäntöönpanojärjestelmään (EDIS) siirtymisen varmistamiseksi vuonna 2006.

Päätelmät

Edellä esitetyn perusteella komissio esittää seuraavat päätelmät ja suositukset:

- Komissio vahvistaa aikaisemmin esittämänsä arvion siitä, että Bulgaria ja Romania täyttävät poliittiset jäsenyysvaatimukset. Tästä huolimatta lisätoimia tarvitaan erityisesti oikeusvaltioperiaatteen lujittamiseksi parantamalla julkishallintoa ja oikeusjärjestelmää sekä torjumalla korruptiota tehokkaasti. Taloudellisten vaatimusten osalta Bulgaria ja Romania täyttävät toimivaa markkinataloutta koskevan vaatimuksen. Jos Bulgaria jatkaa uudistusten toteuttamista nykyiseen tahtiin ja Romania toteuttaa määrätietoisesti rakenneuudistusohjelmansa, maiden pitäisi pystyä selviytymään kilpailun ja markkinavoimien paineista EU:ssa.

- Niin Bulgaria kuin Romania ovat jatkaneet edistymistään EU:n lainsäädännön käyttöönottamisessa ja täytäntöönpanossa. Lisäksi ne ovat edistyneet erittäin hyvin lainsäädäntönsä yhdenmukaistamisessa yhteisön säännöstön kanssa 15 kuukautta ennen niiden suunniteltua liittymispäivää eli 1. tammikuuta 2007. Komissio on tunnistanut jo tässä vaiheessa useita aloja, joilla tarvitaan lisätoimia. Molempien maiden viranomaisten tulisi jatkaa määrätietoisesti valmistelujaan, jotta niiden kansalaiset ja taloudelliset toimijat pääsevät nauttimaan jäsenyyden kaikista eduista. Erityisesti niiden on lisättävä ponnistelujaan kehittääkseen riittävät hallinnolliset ja oikeudelliset valmiudet, joiden turvin yhteisön säännöstöä pannaan täytäntöön ja sen noudattamista valvotaan. Komissio seuraa edistymistä tiiviisti liittymiseen asti. Erityistä huomiota olisi kiinnitettävä lainsäädännön tosiasialliseen täytäntöönpanoon ja sen noudattamisen valvontaan.

- Molempien maiden valmisteluissa on joitakin puutteita, joihin on kiinnitettävä erityistä huomiota. Jollei toimiin ryhdytä viipymättä, Bulgaria ja Romania eivät todennäköisesti kykene täyttämään velvoitteitaan näillä aloilla 1. tammikuuta 2007 mennessä. Bulgarian ja Romanian liittyminen suunniteltuna ajankohtana on niiden omissa käsissä. Niiden on pyrittävä ratkaisemaan nämä kysymykset vielä aikaisempaa määrätietoisemmin ja päättäväisemmin.

- Tärkeimmät ongelmat otetaan esille varoituskirjeissä. Sen varmistamiseksi, että Bulgaria ja Romania toteuttavat toimenpiteitä, järjestetään paikan päällä vertaisarviointeja ja erityisiä kuulemisia. Tarvittaessa Euroopan unioni ottaa nopeasti käyttöön kohdennettua tukea. Seurannan tuloksista laaditaan seurantakertomus, jonka komissio aikoo esittää neuvostolle ja parlamentille huhti-/toukokuussa 2006. Komissio voi samalla suositella, että neuvosto lykkää Bulgarian tai Romanian liittymistä 1. tammikuuta 2008 asti, jos on olemassa ilmeinen vaara, että jompikumpi maa ei ole valmis täyttämään useiden keskeisten alojen jäsenyysvaatimuksia tammikuuhun 2007 mennessä. Komissio toivoo, että Bulgaria ja Romania toteuttavat siihen mennessä kaikki tarvittavat korjaavat toimet, jottei tällainen suositus olisi tarpeen.

Liite: Bulgariaa ja Romaniaa koskevien kokonaisvaltaisten seurantakertomusten päätelmät

Bulgaria

Kuten aiemminkin, Bulgaria täyttää edelleen poliittiset jäsenyysvaatimukset . Se noudattaa kaiken kaikkiaan tyydyttävästi EU:n vaatimuksia. Tästä huolimatta lisätoimia tarvitaan useilla keskeisillä aloilla, jotka mainittiin vuoden 2004 kertomuksessa.

Julkishallinnon uudistuksen alalla Bulgarian on saatava valmiiksi lainsäädäntökehyksensä, jotta laillisuutta, vastuuvelvollisuutta, luotettavuutta ja ennustettavuutta koskevien periaatteiden noudattaminen julkishallinnossa voidaan varmistaa. Niin ikään lisätoimia tarvitaan alue- ja paikallishallinnon lujittamiseksi hajauttamisen yhteydessä. Hallituksen huhtikuussa 2004 antama valkoinen kirja hallinnon uudenaikaistamisesta onkin pantava täytäntöön.

Oikeuslaitoksen alalla on toteutettu merkittäviä lainsäädäntötoimia. Oikeudenkäyntejä edeltävän vaiheen uudistukset ovat kuitenkin edistyneet melko vähän eikä oikeusjärjestelmän vastuuvelvollisuus ole riittävä. Oikeusjärjestelmän hallintomenettelyt ovat työläitä ja hitaita.

Korruption tehokkaan torjunnan suurimpana ongelmana ovat edelleen korkean tason korruption tutkinnasta ja syytteiden nostamisesta saadut heikot tulokset. Vaikka korruption torjumiseksi toteutetut toimet ovat vaikuttaneet jossain määrin varsinkin vähäiseen korruptioon liittyvissä tapauksissa, korruptio antaa edelleen yleisesti aihetta huoleen.

Ihmisoikeuksien ja vähemmistöjen suojelun alalla tarvitaan lisätoimia ihmiskaupan torjumiseksi tehokkaasti sekä monien lapsille ja vammaisille tarkoitettujen valtion laitosten toiminnan parantamiseksi. Laitoshoidon purkamisessa ja psykiatristen hoitolaitosten hallinnon parantamisessa on edettävä. Lisätoimia tarvitaan romaniväestön sopeuttamisen tehostamiseksi. Romanien tasapuolista sopeuttamista Bulgarian yhteiskuntaan koskeva puiteohjelma on pantava täytäntöön suunnitellulla tavalla.

Taloudellisten jäsenyysedellytysten osalta todettakoon, että Bulgaria on edelleen toimiva markkinatalous. Jos Bulgaria jatkaa uudistuksia nykyiseen tahtiin, sen pitäisi pystyä selviytymään kilpailun ja markkinavoimien paineista unionissa. Bulgarian makrotaloudellinen vakaus on säilynyt yleisesti ottaen ennallaan vaihtotaseen alijäämän kasvusta huolimatta. Bulgaria jatkoi rakenneuudistusohjelmansa täytäntöönpanoa, joskin vähemmän määrätietoisesti joillakin aloilla.

Useimmilla aloilla, joilla ehdotettiin tehtäväksi parannuksia viime vuoden kertomuksessa, on saavutettu edistystä, mutta useita haasteita on vielä jäljellä. Kauppa- ja vaihtotaseen alijäämä, joka kaventui vuonna 2004, kasvoi jälleen huomattavasti vuoden 2005 ensimmäisellä vuosipuoliskolla. Lisätoimia on toteutettu pankkien luotanannon kasvun hillitsemiseksi, mutta varovainen finanssipolitiikka ja maltilliset palkankorotukset ovat edelleen tärkeitä vaihtotaseeseen mahdollisesti liittyvien riskien hillitsemiseksi. Tilannetta on seurattava tiiviisti. Lisäuudistuksia tarvitaan yritysten toimintaympäristön ja varsinkin hallinto- ja oikeusjärjestelmän toiminnan parantamiseksi. Yritysrekisterin yksinkertaistaminen on käynnistetty, mutta se on vielä kesken. Yksityistämisohjelma etenee jo hyvin, ja ponnisteluja sen saattamiseksi päätökseen on jatkettava. Työmarkkinoiden joustavuus ei ole juurikaan parantunut. Joustavuuden parantaminen ja koulutusjärjestelmän kattava uudistus ovat tärkeitä ammattitaidon kysynnän ja tarjonnan kohtaamisen varmistamiseksi sekä Bulgarian kansantalouden sopeutumiskyvyn parantamiseksi.

Bulgaria on jo edistynyt merkittävästi lainsäädäntönsä yhdenmukaistamisessa yhteisön säännöstön kanssa useimmilla politiikan aloilla. Yleisten hallinnollisten valmiuksien parantamiseen tähtääviä toimia on jatkettava, ja käyttöön otettu lainsäädäntö on pantava täytäntöön asianmukaisesti.

Maan uskotaan kykenevän soveltamaan yhteisön säännöstöä vaatimusten mukaisesti suunnitellusta liittymispäivästä alkaen seuraavilla aloilla: horisontaaliset ja menettelyjä koskevat toimenpiteet, uuteen ja vanhaan lähestymistapaan perustuva alakohtainen lainsäädäntö tavaroiden vapaata liikkuvuutta koskevan luvun osalta; työntekijöiden vapaa liikkuvuus, sosiaaliturvajärjestelmien ja kansalaisoikeuksien koordinointi henkilöiden vapaan liikkuvuuden osalta; pääomanliikkeet ja maksujärjestelmät pääoman vapaan liikkuvuuden alalla; yrityslainsäädäntö, kirjanpito ja Brysselin ja Rooman yleissopimukset korvaava lainsäädäntö yrityslainsäädäntöä koskevan luvun osalta; kilpailupolitiikka . Maataloutta koskevan luvun osalta Bulgarian uskotaan kykenevän soveltamaan liittymispäivään mennessä yhteisön säännöstöä laatupolitiikan, luonnonmukaisen viljelyn, maatalouden kirjanpidon tietoverkon, valtiontukien, maaseudun kehittämisen, kotieläinjalostuksen, eläinten ruokinnan ja kasvinsuojelun aloilla sekä kalataloutta koskevan luvun osalta kansainvälisten kalastussopimusten ja valtiontukien aloilla.

Bulgarian uskotaan myös kykenevän soveltamaan liittymispäivään mennessä yhteisön säännöstöä seuraavilla aloilla: Euroopan laajuiset verkot, sisävesiliikenne, maantieliikenne ja rautatieliikenne liikennepolitiikan alalla; alv verotuksen alalla; talous- ja rahaliittoa sekä tilastoja koskevat luvut; naisten ja miesten tasavertainen kohtelu, työterveys ja -turvallisuus, sosiaalinen suojelu ja työllisyyspolitiikka sosiaalipolitiikan ja työllisyyden alalla; toimitusvarmuus, energiatehokkuus, uusiutuva energia ja ydinenergia energian alalla; teollisuusstrategia teollisuuspolitiikan alalla; pieniä ja keskisuuria yrityksiä , tiedettä ja tutkimusta , koulutusta sekä kulttuuri- ja audiovisuaalipolitiikkaa koskevat luvut; alueelliset järjestelyt aluepolitiikan alalla; luonnonsuojelu ja ilmanlaatu ympäristöalalla ; maahanmuutto, terrorismin torjunta, tulliyhteistyö ja ihmisoikeuksiin liittyvät oikeudelliset välineet oikeus- ja sisäasioita koskevan luvun osalta; tulliliittoa koskeva lainsäädäntö, ulkosuhteet ja yhteinen ulko- ja turvallisuuspolitiikka ; julkisen hallinnon sisäinen varainhoidon valvonta ja ulkoinen tarkastus varainhoidon valvonnan alalla; sekä varainhoitoa ja talousarviota koskevat säännökset .

Toiseksi Bulgarian on tehostettava ponnistelujaan tietyillä aloilla saadakseen liittymisvalmistelunsa päätökseen.

Näitä aloja ovat yhteensovittamattomat osa-alueet ja julkiset hankinnat tavaroiden vapaata liikkuvuutta koskevan luvun osalta; ammattitutkintojen vastavuoroinen tunnustaminen henkilöiden vapaan liikkuvuuden alalla; sijoittautumisoikeus, pankkiala, sijoituspalvelut ja arvopaperimarkkinat, tietoyhteiskuntaa koskeva lainsäädäntö ja henkilötietojen suojelu palvelujen tarjoamisen vapautta koskevan luvun osalta; rahanpesu pääomien vapaan liikkuvuuden alalla; useimmat yhteiset markkinajärjestelyt ja ulkomaankaupan mekanismit maatalouden alalla sekä yhteiset toimenpiteet eläinlääkinnän alalla; laivastojen hallinnointi, tarkastus ja valvonta, rakennepoliittiset toimet ja markkinapolitiikka kalastuspolitiikan alalla.

Muista aloista mainittakoon seuraavat: lentoliikenne ja meriliikenne liikennepolitiikan alalla; valmisteverot, välitön verotus, hallinnollinen yhteistyö ja keskinäinen avunanto verotuksen alalla; työmarkkinalainsäädäntö, sosiaalinen vuoropuhelu, kansanterveys, Euroopan sosiaalirahasto (lukuun ottamatta institutionaalisten valmiuksien ja julkishallinnon tehokkuuden parantamista koskevaa toimenpideohjelmaa, joka antaa aihetta erityiseen huoleen), syrjinnän torjunta ja sosiaalinen osallisuus sosiaalipolitiikkaa ja työllisyyttä koskevan luvun osalta; kilpailukyky ja sisäiset energiamarkkinat energian alalla; yksityistämis- ja rakenneuudistustoimenpiteet teollisuuspolitiikan alalla ja erityisesti terästeollisuudessa; televiestintä ja tietotekniikka ; lainsäädäntökehys sekä ohjelmatyö, seuranta ja arviointi aluepolitiikan alalla; horisontaalinen lainsäädäntö sekä veden laatu, teollisuuden saasteet ja riskinhallinta, kemikaalit ja muuntogeeniset organismit, ydinturvallisuus ja säteilysuojelu sekä jätehuolto ympäristöalalla ; kuluttajia ja terveyden suojelua koskeva luku; viisumipolitiikka, turvapaikka-asiat, oikeudellinen yhteistyö siviili- ja rikosasioissa, huumeiden ja rahanpesun torjunta sekä tietosuoja oikeus- ja sisäasioiden alalla; hallinnolliset ja toiminnalliset valmiudet tulliliittoa koskevien sääntöjen soveltamista varten; sekä rakennepoliittisten menojen valvonta ja EU:n taloudellisten etujen suojaaminen varainhoidon valvontaa koskevan luvun osalta.

Kolmanneksi Bulgarian on toteutettava viipymättä päättäväisiä toimia ratkaistakseen erityistä huolta aiheuttavat kysymykset, mikäli se haluaa olla valmis suunniteltuun liittymispäivään mennessä.

Tällaisia kysymyksiä ovat teollis- ja tekijänoikeuksien suojelu yrityslainsäädännön alalla ja moottoriajoneuvovakuutus palvelujen alalla. Muita kysymyksiä ovat maksajavirasto sekä yhdennetty hallinto- ja valvontajärjestelmä samoin kuin maidon yhteinen markkinajärjestely, tarttuvat spongiformiset enkefalopatiat (TSE:t) ja eläinperäiset sivutuotteet (erityisesti toisen renderointilaitoksen rakentaminen ja rehukiellon käyttöönotto), eläinlääkinnällinen valvontajärjestelmä (eläinten tunnistaminen ja rekisteröinti, rajatarkastusasemien perustaminen) ja eläintautien valvonta, elävien eläinten ja eläintuotteiden kauppa, kansanterveyttä koskevat eläinlääkintätoimenpiteet ja eläinten hyvinvointi maataloutta koskevan luvun osalta; institutionaaliset rakenteet, varainhoito ja valvonta aluepolitiikan alalla, mukaan luettuna edellä mainittu Euroopan sosiaalirahastosta rahoitettava toimenpideohjelma. Kiireellisiä toimia tarvitaan myös oikeus- ja sisäasioiden alalla. Tämä koskee erityisesti Schengenin säännöstön soveltamisen valmistelua ja tulevan EU:n ulkorajan valvontaa sekä poliisiyhteistyötä ja järjestäytyneen rikollisuuden, petosten ja korruption torjuntaa, mikäli Bulgaria haluaa olla valmis suunniteltuun liittymispäivään mennessä.

Romania

Kuten aiemminkin, Romania täyttää edelleen poliittiset jäsenyysvaatimukset . Se noudattaa kaiken kaikkiaan tyydyttävästi EU:n vaatimuksia. Lisäksi Romania on edistynyt merkittävästi monissa poliittisiin vaatimuksiin liittyvissä kysymyksissä, jotka mainittiin vuoden 2004 kertomuksessa, kuten oikeuslaitoksen uudistus ja riippumattomuus, tiedotusvälineiden vapauden lisääminen, omaisuuden palauttamista koskeva uusi lainsäädäntö, vähemmistöjen yleisen tilanteen parantaminen ja lastensuojelu.

Lisätoimia tarvitaan kuitenkin julkishallinnon uudistuksen jatkamiseksi ja erityisesti virkamiesten ammatillisten valmiuksien parantamiseksi ja EU:n sääntöjen soveltamisen ja niiden noudattamisen valvonnan edellyttämän hallinnollisen henkilökunnan määrän ja rahoituksen varmistamiseksi. Oikeusjärjestelmän uudistus on edennyt melko hyvin, mutta sen täytäntöönpanoa on tehostettava noudattaen strategiassa ja toimintasuunnitelmassa vahvistettuja määräaikoja.

Korruption torjuntaa tulisi pitää ensisijaisen tärkeänä. Erityisesti olisi keskityttävä korruption vastaisen lainsäädännön soveltamisen tehokkaaseen valvontaan ja ennalta ehkäiseviin toimiin, korkean tason korruption torjuntaan ja korruptioon lainvalvontaelimissä.

Ihmisoikeuksien ja vähemmistöjen suojelun alalla tarvitaan lisätoimia vankien epäasiallisen kohtelun torjumiseksi, ihmiskauppaa käsittelevän kansallisen viraston hallinnollisten valmiuksien parantamiseksi, vammaisten ja mielenterveysongelmaisten tilanteen parantamiseksi, tietoisuuden lisäämiseksi lasten oikeuksia koskevasta uudesta lainsäädännöstä ja romaniväestön sopeuttamisen tehostamiseksi erityisesti asuntojen ja sosiaalipalvelujen saannin sekä työmarkkinoille pääsyn osalta.

Romania täyttää edelleen toimivaa markkinatalousmaata koskevat taloudelliset vaatimukset . Koska Romania panee määrätietoisesti toimeen rakenneuudistusohjelmaansa, sen pitäisi pystyä selviytymään kilpailun ja markkinavoimien paineista unionissa. Romanian makrotaloudellinen vakaus on säilynyt yleisesti ottaen ennallaan huolimatta siitä, että politiikka muuttui rohkeammaksi ja aiheutti huolta vakautta koskevien äskettäisten saavutusten pysyvyydestä. Romania jatkoi rakenneuudistusohjelmansa täytäntöönpanoa, joskin vähemmän määrätietoisesti joillakin aloilla.

Huolimatta epätasaisesta edistymisestä viime vuoden kertomuksessa painotetuilla eri aloilla, useimmissa kysymyksissä on saatu aikaan parannuksia. Kuitenkin inflaatio hidastuu aiempaa hitaammin, ulkoinen epätasapaino on kasvanut ja kasvu on yhä epätasaisempaa kotitalouksien kulutuksen lisääntymisen ja viennin kasvun hidastumisen vuoksi. Tämä johtuu verouudistuksen suhdannevaihtelua kärjistävästä vaikutuksesta ja julkisen sektorin palkkapolitiikan lipsumisesta, mikä ei vastaa viime vuoden kertomuksessa suositettua varovaisen politiikan tavoitetta. Etusijalle olisi asetettava varovaisen finanssipolitiikan palauttaminen erityisesti toteuttamalla lisätoimia tulopohjan parantamiseksi pysyvästi ja noudattamalla varovaista julkisen sektorin palkkapolitiikkaa talouden kasvupotentiaalin lujittamiseen ja Euroopan unioniin liittymiseen valmistautumiseen tähtäävän selkeän keskipitkän aikavälin menostrategian mukaisesti. Yksityistämisohjelman toteuttamista on jatkettava, elinkelvottomia yrityksiä on purettava aktiivisesti, talouden kurinalaisuutta on parannettava ja oikeuslaitoksen toimintaa on tehostettava, jotta yrityksille voidaan luoda myönteinen toimintaympäristö ja talous voidaan vapauttaa väärin kohdennetuista resursseista.

Romania on jo edistynyt merkittävästi lainsäädäntönsä yhdenmukaistamisessa yhteisön säännöstön kanssa useimmilla politiikan aloilla. Yleisten hallinnollisten valmiuksien parantamiseen tähtääviä toimia on jatkettava, ja käyttöön otettu lainsäädäntö on pantava täytäntöön asianmukaisesti.

Maan uskotaan kykenevän soveltamaan yhteisön säännöstöä vaatimusten mukaisesti suunnitellusta liittymispäivästä alkaen seuraavilla aloilla: yhteensovittamattomat osa-alueet ja uuteen lähestymistapaan perustuva alakohtainen lainsäädäntö tavaroiden vapaata liikkuvuutta koskevan luvun osalta; ammattitutkintojen vastavuoroinen tunnustaminen, työntekijöiden vapaa liikkuvuus ja sosiaaliturvajärjestelmien koordinointi henkilöiden vapaan liikkuvuuden alalla; pankkiala, sijoituspalvelut ja arvopaperimarkkinat sekä tietoyhteiskuntaa koskeva lainsäädäntö palvelujen tarjoamisen vapauden alalla; pääoman liikkeet sekä maksut ja maksujärjestelmät pääomien vapaan liikkuvuuden alalla; yrityslainsäädäntö, kirjanpito, tilintarkastus sekä Brysselin ja Rooman yleissopimukset korvaava lainsäädäntö yrityslainsäädäntöä koskevan luvun osalta; kilpailurajoitukset kilpailupolitiikkaa koskevan luvun osalta; eräät maatalouteen liittyvät kysymykset; kansainväliset kalastussopimukset ja valtiontuet kalataloutta koskevan luvun osalta; liikenteen ala; alv:tä, valmisteveroja ja välitöntä verotusta koskevan lainsäädännön yhdenmukaistaminen verotuksen alalla; talous- ja rahaliitto ; tilastot ; naisten ja miesten tasavertainen kohtelu, työterveys ja -turvallisuus, työllisyyspolitiikka, sosiaalinen suojelu ja syrjinnän torjunta sosiaalipolitiikan ja työllisyyden alalla; energia; teollisuusstrategia teollisuuspolitiikan alalla; pienet ja keskisuuret yritykset; tiede ja tutkimus; koulutus; televiestintä ja tietotekniikka; kulttuuri kulttuurin ja audiovisuaalipolitiikan alalla; alueelliset järjestelyt ja ohjelmatyö aluepolitiikan ja rakennepoliittisten välineiden koordinoinnin alalla; ilmanlaatu, luonnonsuojelu, kemikaalit ja muuntogeeniset organismit, melu, ydinturvallisuus ja säteilysuojelu ympäristöä koskevan luvun osalta; kuluttajansuoja ja terveyden suojelu ; maahanmuutto, turvapaikka-asiat, terrorismin torjunta, tulliyhteistyö ja ihmisoikeuksiin liittyvät oikeudelliset välineet oikeus- ja sisäasioiden alalla; tulliliittoa koskeva lainsäädäntö; ulkosuhteet; yhteinen ulko- ja turvallisuuspolitiikka sekä varainhoitoa ja talousarviota koskevat säännökset .

Toiseksi Romanian on tehostettava ponnistelujaan tietyillä aloilla saadakseen liittymisvalmistelunsa päätökseen.

Näitä aloja ovat horisontaaliset ja menettelyjä koskevat toimenpiteet sekä vanhaan lähestymistapaan perustuva alakohtainen lainsäädäntö tavaroiden vapaan liikkuvuuden alalla; kansalaisoikeudet henkilöiden vapaan liikkuvuuden alalla; sijoittautumisoikeus palvelujen vapaan liikkuvuuden alalla ja vapaus tarjota muita kuin rahoituspalveluita sekä (moottoriajoneuvo)vakuutus ja henkilötietojen suojelu; rahanpesu pääomien vapaan liikkuvuuden alalla; kilpailupolitiikka erityisesti valtiontukisääntöjen noudattamisen valvonnan osalta. Maatalouden alalla laatupolitiikka, ulkomaankaupan mekanismit ja yhteiset markkinajärjestelyt; eläinten hyvinvointi, elävien eläinten ja eläintuotteiden kauppa, kotieläinjalostus ja eläinten ruokinta; resurssien ja laivastojen hallinnointi, tarkastus ja valvonta, rakennepoliittiset toimet ja markkinapolitiikka kalastuspolitiikan alalla.

Muita aloja ovat työmarkkinalainsäädäntö, sosiaalinen vuoropuhelu, kansanterveys, Euroopan sosiaalirahasto (täytäntöönpanon edellyttämät institutionaaliset rakenteet antavat kuitenkin aihetta erityiseen huoleen – ks. jäljempänä aluepolitiikka ja rakennepoliittisten välineiden koordinointi ) ja sosiaalinen osallisuus sosiaalipolitiikan ja työllisyyden alalla; yksityistäminen ja rakenneuudistus teollisuuspolitiikan alalla; audiovisuaalialan lainsäädännön yhdenmukaistamisen loppuun saattaminen kulttuuri- ja audiovisuaalipolitiikan alalla; lainsäädäntökehys sekä seuranta ja ohjelmatyö aluepolitiikan ja rakennepoliittisten toimien koordinoinnin alalla; horisontaalinen lainsäädäntö, jätehuolto ja vedenlaatu ympäristön alalla; viisumipolitiikka, tietosuoja, poliisiyhteistyö ja järjestäytyneen rikollisuuden torjunta, oikeudellinen yhteistyö siviili- ja rikosasioissa sekä huumeiden ja rahanpesun torjunta oikeus- ja sisäasioiden alalla; hallinnolliset ja toiminnalliset valmiudet tulliliittoa koskevien sääntöjen soveltamista varten; ja varainhoidon valvonta .

Kolmanneksi Romanian on toteutettava viipymättä päättäväisiä toimia ratkaistakseen erityistä huolta aiheuttavat kysymykset, mikäli se haluaa olla valmis suunniteltuun liittymispäivään mennessä.

Tällaisia kysymyksiä ovat julkiset hankinnat tavaroiden vapaan liikkuvuuden alalla sekä teollis- ja tekijänoikeuksien suojelu yrityslainsäädännön alalla. Maatalouden alalla on edelleen ratkaistava lukuisia kysymyksiä. Erityistä huomiota on kiinnitettävä maksajaviraston perustamista ja yhdennetyn hallinto- ja valvontajärjestelmän täytäntöönpanoa koskeviin valmisteluihin Romaniassa. Lisäksi eläinlääkinnän alalla tällaisia kysymyksiä ovat tarttuvia spongiformisia enkefalopatioita (TSE:t) koskevat toimenpiteet, eläinperäiset sivutuotteet (erityisesti ruhojen keruujärjestelmä, renderointilaitosten puuttuminen ja rehukiellon käyttöönotto), sisämarkkinoiden eläinlääkinnällinen valvontajärjestelmä (eläinten tunnistaminen ja rekisteröinti, rajatarkastusasemien perustaminen), eläintautien valvonta ja kansanterveyttä koskevat eläinlääkintätoimenpiteet. Muita erityistä huolta aiheuttavia kysymyksiä ovat hallinnolliset valmiudet verotuksen alalla ja varsinkin atk-järjestelmän yhteentoimivuuden hidas edistyminen; aluepolitiikan ja rakennepoliittisten välineiden koordinoinnin alalla institutionaalisten rakenteiden sekä varainhoitoa ja varainhoidon valvontaa koskevien mekanismien lujittaminen pikaisesti; ympäristön alalla huomion kiinnittäminen teollisuuden saasteisiin ja yleisiin hallinnollisiin valmiuksiin. Kiireellisiä toimia tarvitaan myös oikeus- ja sisäasioiden alalla. Tämä koskee erityisesti Schengenin säännöstön soveltamisen valmistelua ja tulevan EU:n ulkorajan valvontaa sekä petosten ja korruption torjuntaa, mikäli Romania haluaa olla valmis suunniteltuun liittymispäivään mennessä.

[1] Yksityiskohtaiset tiedot lykkäys- ja suojalausekkeista ovat pöytäkirjan ja liittymisasiakirjan 36–39 artiklassa (EUVL L 157, 21.6.2005).